Author: .
Last saved by: agenda0

Návrh   programov

	Na základe Spoločnej správy NR SR k návrhu štátneho rozpočtu na rok 2001 Ministerstvo pôdohospodárstva SR upravilo programy v rámci programového rozpočtovania pre rok 2002 nasledovne:

Program 03M – Zúrodňovanie a ochrana pôdy

	Tento program zabezpečuje ochranu, zachovanie a obnovu prirodzených vlastností poľnohospodárskej pôdy, tak ako tieto riešil bývalý Štátny fond ochrany a zveľadenia poľnohospodárskeho pôdneho fondu SR. Vrámci programu sa bude zabezpečovať:

- „Nová výstavba, dostavba, rekonštrukcia a modernizácia hydromelioračných zariadení“.

Charakteristika: hlavné melioračné zariadenia (závlahy, odvodnenie, vodné nádrže a malé vodné toky) boli budované z prostriedkov štátneho fondu a sú vo vlastníctve štátu. Tieto zariadenia u svojich štátom poverených správcov neboli odpisované, čím sa nevytvárali adekvátne prostriedky na ich obnovu, resp. ich ďalší rozvoj. 

- „Prevádzka, údržba a opravy hlavných melioračných zariadení vo vlastníctve štátu“.

Charakteristika: rovnako ako v programe č. 1, tu je dôraz kladený na udržanie prevádzkyschopnosti HMZ, predovšetkým závlah a odvodnenia poľnohospodárskej pôdy.                

- „Nová výstavba, dostavba, rekonštrukcia a modernizácia výrobných, skladovacích a aplikačných kapacít, ktoré napomáhajú ochrane a zveľadeniu poľnohospodárskeho pôdneho fondu“.          

Charakteristika: výrobný proces v poľnohospodárstve si vyžaduje produkciu, uskladnenie,  manipuláciu a aplikáciu  technologicky nevyhnutných substrátov ako je hnoj, hnojovica, močovka, komposty, siláže a pod. Tento program má tiež významný ekologický aspekt.

- „Úprava pôdnej reakcie poľnohospodárskej pôdy melioračným vápnením“

Charakteristika: úprava nepriaznivej pôdnej reakcie melioračným vápnením podstatne vylepšuje chopnosť pôdy využiť ostatné intenzifikačné faktory, predovšetkým kvalitu osív, hnojív, efektu agrotechnických zásahov. Melioračná dávka zaručí účinnosť na niekoľko rokov.
 - „Zúrodnenie a obnova trvalých trávnych porastov, nákup technológie na oplôtkovú pastvu“.

Charakteristika: tento program rieši zlepšenie druhovej štruktúry trávneho porastu smerom k vhodným, produkčným  druhom kultúrnych tráv s účinkom na niekoľko rokov. Takisto môže, predovšetkým u pasienkov, odstrániť drobný samonálet drevín a krovín. S cieľom vylepšenia organizácie pastvy a tým jej využitia program podporuje nákup zariadenia na oplôtkovú pastvu.

- „ Zvýšenie obsahu organických a iných látok v piesočnatých a inak chudobných pôdach s použitím vybraných hmôt a technológií“.

Charakteristika:  stavy hospodárskych zvierat, predovšetkým hovädzieho dobytka  v poslednom desaťročí výrazne poklesli, čím sa na   nezmenenú výmeru obrábanej  poľnohospodárskej, predovšetkým ornej pôdy produkuje podstatne menší objem maštaľného hnoja. Je k dispozícii možnosť na zahumusovacie substráty spracovať celý rad organických zvyškov, kalov a iných vhodných materiálov na základe stanovenej receptúry. 

- „ Melioračné podrývanie“.            

Charakteristika : zhutnenie pôdy pôsobením ťažkých mechanizmov alebo dlhodobejším podmáčaním, či zaplavením pôdy. Zhutnenie pôdy zhoršuje podmienky pre pestovanie poľnohospodárskych plodín v dôsledku podstatne zmenenej štruktúry pôdneho profilu.

- „Likvidácia starého porastu trvalých kultúr pri zakladaní nových, alebo rekonštrukcii starých sadov, vinohradov, chmeľníc a plantáží drobného ovocia“.
        
Charakteristika: likvidácia prestarnutých, resp. inak poškodených porastov trvalých kultúr je nevyhnutným krokom na produkčné zintenzívnenie týchto kultúr, alebo na uvoľnenie pôdy na iný účel. Jedná sa o nákladovo vysoko náročné práce, ktorých ekonomický efekt v prípade náhrady novou kultúrou, alebo iným využitím pôdy je časovo aj rozsahom vzdialený.

- „Ekologická stabilizácia poľnohospodárskej pôdy poškodenej alebo ohrozenej 
vodnou a veternou eróziou, dlhodobým podmáčaním, antropogénnou činnosťou, alebo pôdy perspektívne poľnohospodársky nevyužiteľnej tvorbou a ochranou krajinnej zelene, rekonštrukciou alebo výstavbou poľných ciest a budovaním malých vodných nádrží s chovom rýb“
Charakteistika: tento program umožňuje stabilizovať poľnohospodársku pôdu na poľnohospodárske využitie pred negatívnymi vplyvmi, odstrániť a eliminovať ich vplyv, ak sa už prtejavil, resp. ak by takéto vplyvy pretrvávali, využiť túto pôdu iným spôsobom. Výstavba a rekonštrukcia poľných ciest výrazne prispieva k ochrane pôdy jednak pred devastáciou prejazdami poľných mechanizmov, ako aj následnej vodnej erózii. Budovanie malých vodných nádrží s chvom rýb na plochách poľnohospodárskej pôdy dlhodobo podmáčanej, málo produkčnej v klasických spôsoboch hospodárenia, umožní jej hospodárske využitie s možnou nadväznosťou na možnosti agroturistiky.

- „ Biologická a technická dekontaminácia poľnohospodárskej pôdy“

Charakteristika: pokiaľ dekontamináciu pôdy nebude finančne zabezpečovať ten, kto ju spôsobil alebo spôsobuje, zostáva táto úloha na užívateľovi, u ktorého je hospodárske využitie takejto pôdy obmedzené v závislosti na charaktere kontaminácie. Spravidla je vylúčené pestovanie bežných merkantilných plodín na kŕmenie alebo konzumáciu, množiteľské neprichádza do úvahy.

          
- „ Odborné posúdenie spracované formou projektu a realizácia návrhu opatrení odstránenia poškodenia poľnohospodárskej pôdy podľa projektu, vyplývajúce z ustanovenia § 5 zákona č. 307/1992 Z.b.  o ochrane poľnohospodárskeho pôdneho fondu v znení zákona č. 83/2000 Z. z.“.

Charakteristika: v prípade zisteného poškodenia poľnohospodárskeho pôdneho fondu dá orgán ochrany PPF vypracovať odborné posúdenie ako východiskový projekt, na podklade ktorého uloží povinnosť vlastníkovi – užívateľovi poľnohospodárskej pôdy vykonať odstránenie poškodenia poľnohospodárskeho pôdneho fondu. Odborné posúdenie spracované formou projektu, prípadne i realizácia opatrení na odstránenie poškodenia pôdy budú finančne zabezpečované  i v prípadoch, ak poškodzovateľ pôdy je neznámy. 

- „Podpora iných programov súvisiacich so spracovaním systémových metodík MP SR zameraných na ochranu, zúrodnenie a zveľadenie poľnohospodárskeho pôdneho fondu“

Program 03N – Rozvojové vodohospodárske investície

	Tento program má za cieľ riešiť zvýšenie zásobovania obyvateľstva pitnou vodou a napojenie na kanalizáciu. V podstate rieši ekologické problémy v rámci skvalitňovania životného prostredia. V rámci programu sa bude riešiť:
- „Zvyšovanie napojenia subjektov na verejný vodovod“
Charakteristika: Nová výstavba, dostavba a rekonštrukcia vodovodov, čerpacích staníc a vodojemov- financovanie takýchto stavieb by sa uskutočňovalo zo zdrojov fondu  po splnení zákonných požiadaviek pre poskytnutie štátnej dotácie.

- „ Zvýšenie napojenia subjektov na verejnú kanalizáciu“

Charakteristika: Nová výstavba, dostavba a rekonštrukcia kanalizačných sietí, čerpacích staníc a ČOV.

- „Ekológia vodného hospodárstva“

Charakteristika: Nová výstavba, dostavba a rekonštrukcia vodohospodárskych stavieb súvisiacich s vodným hospodárstvom .

Program 03O – Zveľaďovanie lesného fondu
	Tento program je zameraný na ochranu a výchovu lesných porastov , dlhodobého rozvoja lesného fondu, zabezpečovanie záujmov štátu v lesnom fonde. V rámci programu sa budú zabezpečovať tieto úlohy:

- „Obnova  ochrana a výchova lesných porastov“

Charakteristika: obnova, ochrana a výchova lesných porastov smeruje k udržaniu plošnej výmery lesov na Slovensku, zachovaniu ich zdravotného stavu a vhodnej druhovej skladby. Z pohľadu finančnej nákladovosti sa jedná o najnáročnejšiu fázu vo vývoji lesa. Realizácia predpisov Lesného hospodárskeho plánu u niektorých užívateľov lesa vo vzťahu k jeho vekovej štruktúre neumožňuje náklady na spomenuté výkony vykryť z vlastného hospodárenia.

- „Realizácia akcií v záujme dlhodobého rozvoja lesného fondu“

Charakteristika: dôchodková situácia v lesnom hospodárstve neumožňuje najmä malým a stredným vlastníkom investovať do rozvoja lesného fondu. Táto skutočnosť vyústila do minimalizovania až úplného postavenia vydávania finančných prostriedkov na záchranu a zachovanie genofondu lesných drevín, opravu a výstavbu lesnej dopravnej siete, melioračné opatrenia, hradenie bystrín, čo sa nepriaznivo odráža na ekonomike hospodárenia v lese (predlžovanie približovacích vzdialeností) i na stave životného prostredia.

- „Realizácia prác celoplošného významu“

Charakteristika: jedná sa o práce, ktorých realizácia je v celospoločenskom záujme a neprináša žiadny výsledný finančný efekt, či už bezprostredne po realizácii, alebo v budúcnosti. Z tohto dôvodu sú tieto práce pre užívateľa lesa neatraktívne a vzhľadom na finančnú náročnosť často nie je možné ich vykonanie. Jedná sa najmä o aplikáciu ekologicky vhodnejších postupov pri obhospodarovaní lesa, zalesňovanie poľnohospodársky nevyužívaných plôch v rámci PPF, práce v rekreačných lesoch, prímestských lesoch, lesnícky významných parkoch a arborétach, protilavínové a protierózne opatrenia,výstavbu a údržbu turistických chodníkov, genofond lesnej zveri a pod.

- „ Zabezpečovanie záujmov štátu v lesnom hospodárstve prostredníctvom výkonov hospodárskej úpravy lesa“

Charakteristika: v zmysle platnej legislatívy ( § 1 zákona č. 100/1977 Zb. v platnom znení) všetky lesy bez ohľadu na veľkosť a správu ( vlastníctvo, užívanie) musia byť obhospodarované podľa metód hospodárskej úpravy lesov. Z uvedeného vyplýva, že hospodárska úprava lesa aplikovaná formou lesných hospodárskych plánov je nástrojom štátu pri uplatňovaní zásad štátnej lesníckej politiky.

- „Realizácia výskumných prác pre potreby štátnej správy“

Charakteristika:  znečisťovanie životného prostredia a klimatické zmeny sa zákonite odrážajú i na stave lesov a prinášajú so sebou problémy, ktorých riešenie vyžaduje prácu výskumných ústavov. Je v celospoločenskom záujme tieto problémy riešiť, aby škody na lesoch boli minimálne.

- „ Podpora spoločného obhospodarovania lesov“

Charakteristika: rozdrobenosť vlastníctva užívania lesov na Slovensku je mimoriadne veľká. V súčasnosti evidujeme cca 50 tisíc užívateľov lesa, často užívateľská plocha menšia ako 1 ha, čo znemožňuje ekonomicky racionálne využívanie, sťažuje získavanie štatistických údajov o stave lesov a spôsobuje rad iných problémov. Je snaha, aby sa drobní vlastníci združovali do väčších celkov. tento trend je potrebné podporovať čiastočným hradením nákladov takto vzniknutých subjektov.

- „Zabezpečenie obhospodarovania neodovzdaných lesov a lesov neznámych vlastníkov“.

Charakteristika: v rámci SR máme v súčasnosti 387 tis. ha lesov, neodovzdaných a  lesov neznámych vlastníkov. Tieto lesy sú v nútenom nájme jednotlivých podnikov štátnych lesov. Ide zväčša o nekvalitné lesy, resp. mladé lesné porasty. Ich obhospodarovanie prináša minimálne zisky, ktoré nepokryjú ani náklady do nich vložené. Aby i tieto lesy boli obhospodarované  v intenciách hospodárskej úpravy lesa je v prípadoch, že sa na nich nedosiahne zisk, potrebné na ich obhospodarovanie prispievať.

- „ Zabezpečenie výkonu odborného lesného hospodára určeného orgánom štátnej správy“

Charakteristika: v zmysle § 13 zákona č. 100/1977 ZB. v platnom znení, sú vlastníci a užívatelia lesov povinní zabezpečiť hospodárenie v lesoch odborným lesným hospodárom (OLH). V súčasnosti je na Slovensku 885 subjektov užívajúcich 22,4 tis. ha lesov, ktoré si túto povinnosť nesplnili. Výkon OLH v týchto lesoch je možné zabezpečiť  určením OLH orgánom štátnej správy , čo však naráža na problém jeho financovania, nakoľko mnoho menších užívateľov lesa hospodári v bezrentových pomeroch. Je preto potrebné zo strany štátu na túto činnosť prispievať.

- „Ostatné programy súvisiace s rozvojom lesného hospodárstva“

Charakteristika: hospodárenie v lese tak ako každé iné hospodárenie so živým materiálom so sebou prináša dopredu nepredvídateľné riziká. Potreby dotovania niektorých činností súvisiacich s likvidáciou kalamity, premnoženia biotických škodcov atp. vyvstanú náhle a v dotačnom systéme s nimi nie je počítané. Aby sa umožnilo takéto situácie riešiť je potrebné ponechať možnosť vo výnose o poskytovaní dotácií i na zaradenie neštandartných titulov.

Program 03P – Podpora investícií v poľnohospodárstve a potravinárstve

	Súčasný stav v poľnohospodárstve nie je riešiteľný bez nových investícií vo všetkých oblastiach jeho pôsobnosti. MP SR v rámci daných možností chce prostredníctvom navrhnutého programu riešiť tento problém. V rámci programu sa budú zabezpečovať:

- „Podpora nákupu nehnuteľného majetku  vrátane súvisiaceho hnuteľného majetku od úpadcu prostredníctvom správcu konkurznej podstaty, exekútora a likvidátora“. 

- „Podpora nákupu novej poľnohospodárskej a potravinárskej techniky „.
- „Podpora rekonštrukcií objektov živočíšnej a rastlinnej  výroby vrátane nákupu súvisiacej technológie“. 
Podmienky:
-	preukázanie odbornej spôsobilosti a praxe minimálne 5 rokov s riadením  v oblasti predmetu činnosti v osobách vlastníkov a manažmentu.,
-	vysporiadanie záväzkov voči štátu obciam a fondom

- „Odkúpenie do správy MP SR nehnuteľného majetku a s ním súvisiaceho hnuteľného majetku po úpadcoch v konkurze a likvidácii , resp. exekútoroch a následnú úhradu nákladov na efektívne oživenie výroby.

	Na financovanie uvedených programov budú poskytnuté finančné prostriedky formou
-	návratná finančná výpomoc v spolupráci so SZRB predpoklad do 500 mil. Sk
-	bankové záruky v spolupráci so SZRB
-	bonifikácia úrokov z bankových úverov

Návrh
transformácie štátnych fondov do kapitoly MP SR

	V súčasnosti v pôsobnosti rezortu pôdohospodárstva sú nasledovné štátne fondy, ktoré sú predmetom transformácie:

Štátny fond ochrany a zveľadenia poľnohospodárskeho pôdneho fondu SR
Štátny fond zveľaďovania lesa SR
Štátny vodohospodársky fond SR
Štátny podporný fond pôdohospodárstva a potravinárstva SR

Spoločným rysom všetkých štátnych fondov pri transformácii bude:
•	Organizačné usporiadanie včlenením do štruktúry ministerstva a to do sekcie pôdohospodárskej politiky a rozpočtu, sekcie legislatívy a aproximácie práva a príslušných odvetvových sekcií.
•	Na základe vykonanej inventarizácie k 31.12.2001, majetok štátnych fondov ktorý pozostáva z hnuteľného majetku, peňažných prostriedkov, záväzkov a pohľadávok prejde prevodom s účinnosťou od 1.1.2002 osobitným protokolom podľa jednotlivých fondov do správy majetku ministerstva.
•	Zamestnanci štátnych fondov rezortu pôdohospodárstva v počte 28 prechádzajú do pôsobnosti a organizačnej štruktúry ministerstva pôdohospodárstva na základe osobitného protokolu. Mzdové prostriedky za mesiac december zamestnancov fondov a finančné záväzky vyplývajúce z dohôd o pracovnej činnosti a z dohôd o vykonaní práce sa vysporiadajú do 31.12.2001.
•	Zostatok finančných prostriedkov fondov k 31.12.2001 prejde na osobitný bežný účet ministerstva a budú z neho dofinancované akcie ktoré boli schválené v roku 2001 a na financovanie programov schválených pre rok 2002, ako i na financovanie vypracovania auditov v zmysle uznesenia vlády SR číslo 904 z 26.9.2001, servisná činnosť banky, zabezpečenie zmluvnej právnej služby, odvody do poistných fondov za december 2001 a iné platné záväzky zrušených fondov.
•	Príjmy na tomto účte v roku 2002 a v ďalších rokoch budú tvorené v zmysle príslušných právnych predpisov (odvody za zábery pôdy, zo štátneho rozpočtu, splácanie pôžičiek atď).
•	Pre rok 2002 budú vyhlásené programy schválené formou Výnosu a budú tvoriť formu programov, ktoré pre rezort pôdohospodárstva schválila vláda SR, doplnené o programy schválené predkladaným návrhom uznesenia vlády SR pod bodom A.2

Pohľadávky vzniknuté z realizácie záruk poskytnutých Štátnym podporným fondom pôdohospodárstva a potravinárstva SR sa 1. januárom 2002 stávajú pohľadávkami štátu v správe Ministerstva pôdohospodárstva SR. Záruky poskytnuté týmto štátnym fondom nezrealizované do 31. decembra 2001 sa dňom zrušenia tohto fondu považujú za bankové záruky poskytnuté Slovenskou záručnou a rozvojovou bankou, š.p.ú. Bratislava (ďalej len „záručná banka“).

	Zdroje, ktoré sa získajú v Štátnom podpornom fonde pôdohospodárstva a potravinárstva SR zo splácania pôžičiek a úrokov a z realizovaných záruk (finančných výpomocí) zatiaľ objemovo nevyčíslených sa použijú na financovanie programu, ktorý pripraví Ministerstvo pôdohospodárstva SR spolu so záručnou bankou . Ministerstvo pôdohospodárstva SR získané zdroje alokuje pre záručnú banku, ktorá bude technicky realizovať tento program záruk pre poľnohospodárske subjekty.